作者:陳人傑
標題:沁園春
內容:日薄風獰，萬里空江，隱隱有聲。旋千旗萬棹，一時東指，青山斷處，白浪成層。漸近漸高，可驚可喜，欻作雪峰樓外橫。教人訝，是鯨掀鰲抃，蛟鬥龍爭。屬鏤忠恨騰騰。要句踐城臺都蕩平。奈岸身不動，潮頭自落，又如飛劍，斫倒鼉城。若到夜深，更和月看，組練分明十萬兵。尤奇特，有稼軒一曲，真野狐精。